钦定古今图书集成/明伦汇编/宫闱典/第041卷 > 成祖徐皇后
## 钦定古今图书集成/明伦汇编/宫闱典/第041卷 > 成祖徐皇后

按《明外史后妃传》：成祖仁孝皇后徐氏，中山王达长
女也。幼贞静，好读书，称“女诸生。太祖闻后贤淑，一日
召达谓曰：‘朕与卿布衣交也。古君臣相契者，率为婚
姻。卿有令女，其以朕子棣配焉。佳儿佳妇，足慰我两
翁’。”达顿首谢。洪武九年，册为燕王妃，从王之国，居孝
慈高皇后丧三年，蔬食如礼。靖难兵起，王往大宁，李
景隆攻城急，后亲率将校，妻擐甲胄，挟矢石，登陴距
守，景隆卒不能破。建文四年七月，王即帝位。十一月
册为皇后。尝言“南北累年战斗，兵民疲敝，宜与休息。”
又言“帝尧施仁自亲始。”帝辄嘉纳焉。初，后弟增寿常
以国情输燕，为建文帝所诛。至是欲赠爵，后力言不
可。帝不听，竟封定国公，命其子景昌袭。乃以告后，后
曰：“非妾志也。”终弗谢。一日，问：“陛下谁与图治者？”帝曰：
“六卿理政务，翰林职论思。”后因请悉召见其命妇，赐
冠服钞币。谕曰：“妇之事夫，奚翅馈食衣服而已，必有
助焉。朋友之言，有从有违；夫妻之言，婉顺易入。吾旦
夕侍上，惟以生民为念，汝曹勉之。”尝采《女宪》《女诫》，作
《内训》二十篇。又类编古人嘉言善行，作《劝善书》，颁行
天下。既疾革，惟劝帝爱惜百姓，广求贤才，恩礼宗室，
毋骄畜外家。又告皇太子：“曩者北平将校妻为我荷
戈城守，恨未获随皇帝北巡，一赉恤之也。”永乐五年
七月乙未崩，年四十有六。帝大悲恸，为后荐大斋于
灵谷、天禧二寺，听群臣致祭，光禄为具物。甲午，册谥
曰仁孝皇后，葬天寿山。仁宗即位，改葬长陵，上尊谥
曰“仁孝慈懿诚明庄献配天齐圣文皇后。”后生仁宗。
汉庶人高煦，赵王高燧、永安、永平、永成、咸宁四公主。